31 E lako yani o Mosese qai lai tukuna na vosa qo vei ira na Isireli taucoko,2 e kaya vei ira: “Au sa yabaki 120 nikua.+ Au sa sega ni rawa ni liutaki kemuni tale,* ni sa tukuna vei au o Jiova ‘O na sega ni takosova na Joritani qo.’+3 O Jiova na nomuni Kalou ena takoso e liu, o koya sara ga ena vakawabokotaka e matamuni na veimatanitu qo, o na qai cemuri ira.+ O Josua ena liutaki kemuni,+ me vaka ga e kaya o Jiova.4 Ena cakava vei ira o Jiova na ka vata ga e cakava vei Sioni+ kei Oki+ na nodra tui na Amoraiti, kei na nodra vanua ena gauna e vakawabokotaki ira kina.+5 Ena vakadrukai ira ena vukumuni o Jiova, moni qai cakava sara vei ira me vaka na ivakaro kece au sa solia vei kemuni.+6 Ni yaloqaqa, ni kaukaua.+ Ni kua ni rere se domobula e matadra,+ ni lako tiko kei kemuni o Jiova na nomuni Kalou. Ena sega vakadua ni biuti kemuni se vakanadakui kemuni.”+7 E kacivi Josua o Mosese, qai tukuna vua e matadra na Isireli kece: “Mo yaloqaqa, mo kaukaua,+ ni o iko o na kauti ira na tamata qo ina vanua e bubuluitaka o Jiova vei ira na tukadra me solia vei ira, o na qai solia vei ira me ivotavota.+8 Ena liu vei iko o Jiova, ena tiko vata ga kei iko.+ Ena sega ni laivi iko se biuti iko. Kua ni rere se domobula.”+9 E qai vola o Mosese na Lawa qo,+ e solia sara vei ira na bete, na Livai era dau colata na kato ni veiyalayalati i Jiova, kei ira na qase kece ni Isireli.10 E vakaroti ira o Mosese qai kaya: “Ena icavacava ni veiyavitu na yabaki, ena gauna lokuci ni yabaki ni veisereki,+ ena Soqo ni Valetabanikau,*+11 nira rairai kece mai na Isireli ena mata i Jiova+ na nomuni Kalou ena vanua e digia o koya, moni wilika na Lawa qo mera rogoca kece na Isireli.+12 Moni soqoni ira vata kece+ na tagane, na yalewa, na gone,* kei koya e tiko vulagi e loma ni nomuni koro,* mera rogoca kina, mera vulica tale ga mera rerevaki Jiova na nomuni Kalou qai qarauna mera vakayacora na vosa kece ni Lawa qo.13 Era na qai rogoca+ kina na luvedra era sega tu ni kila na Lawa qo, era na vulica tale ga mera rerevaki Jiova na nomuni Kalou, ena veisiga kece ni nomuni bula ena vanua oni takosova kina na Joritani moni lai taukena.”+14 E qai kaya vei Mosese o Jiova: “Raica! Sa voleka mai na gauna mo mate kina.+ Kacivi Josua, drau lai vakaraitaki kemudrau* ena valelaca ni veitavaki, meu lesi koya+ kina.” Erau mani lako o Mosese kei Josua, rau lai vakaraitaki rau sara ena valelaca ni veitavaki.15 E qai rairai mai o Jiova ena duru o ena valelaca, e lai tu sara na duru o ena icurucuru ni valelaca.+16 E qai kaya o Jiova vei Mosese: “Raica! O sa voleka ni mate,* era na qai vakasaqamuataki ira vakayalo na tamata qo kei na kalou tani era tu wavoliti ira ena vanua era lako tiko kina.+ Era na biuti au,+ ra qai beca na veiyalayalati au cakava kei ira.+17 Ena waqa vei ira+ na noqu cudru ena gauna oya, au na qai biuti ira,+ au na vunia vei ira na mataqu,+ me yacova nira sa vakarusai. Ni sa yacovi ira+ oti na leqa lelevu kei na veika rarawa, era na kaya, ‘Vakacava e yacovi keda+ na leqa lelevu qo ni sa sega ni tiko ena keda maliwa na noda Kalou?’18 Au na vunia tiko ga na mataqu ena siga oya, ena vuku ni ka ca kece era cakava nira goleva na kalou tani.+19 “Drau vola na sere+ qo qai vakavulici ira kina na Isireli.+ Raica mera vulica,* me tu na sere qo me noqu ivakadinadina vei ira na lewe i Isireli.+20 Niu sa kauti ira ina vanua au bubuluitaka vei ira na tukadra+—na vanua e drodro kina na sucu kei na oni+—era kana mera mamau ra qai vutuniyau,*+ era na golevi ira na kalou tani ra qai qaravi ira, era na sega tale ga ni dokai au, ra qai beca na noqu veiyalayalati.+21 Ena gauna e yacovi ira kina na leqa lelevu kei na veika rarawa,+ ena qai ivakadinadina vei ira na sere qo (mera kua kina ni guilecava nodra kawa), niu sa kila tu na ka e malele kina na lomadra+ ni bera mada ga niu kauti ira ina vanua au sa bubuluitaka.”22 E mani vola na sere qo o Mosese ena siga oya qai vakavulici ira kina na Isireli.23 E qai lesi Josua+ na luvei Nuni na Kalou, e kaya: “Mo yaloqaqa, mo kaukaua,+ ni o iko ga o na kauti ira na Isireli ina vanua au sa bubuluitaka vei ira,+ au na qai tomani iko voli ga.”24 Ena gauna ga e vakacavara kina o Mosese na volai ni vosa ni Lawa taucoko qo ena kena ivola,+25 sa qai vakarota o Mosese vei ira na Livai era dau colata na kato ni veiyalayalati i Jiova, e kaya:26 “Taura na ivola ni Lawa+ qo qai biuta ena yasa ni kato+ ni veiyalayalati i Jiova na nomuni Kalou, ena qai ivakadinadina vei kemuni e kea.27 Niu kila vinaka na nomuni talaidredre+ kei na nomuni yalokaukaua.*+ Ke oni sa rui talaidredre vei Jiova niu se bula tiko kei kemuni, sa na qai wacava sara niu sa mate!28 Soqoni ira mai vei au na qase kece ni nomuni yavusa kei ira na nomuni turaga meu tukuna na vosa qo nira vakarorogo tu, me qai noqu ivakadinadina vei ira+ na lomalagi kei na vuravura.29 Niu kila vinaka ni na torosobu sara ga na nomuni ivalavala+ ena gauna au sa mate kina, oni na gole tani mai na sala au vakarota vei kemuni. Ena qai yacovi kemuni+ dina na leqa levu ena veisiga se bera mai, ni oni na cakava na ka ca ena mata i Jiova, oni na vakacudrui koya tale ga ena cakacaka ni ligamuni.”30 E cavuta kece na qaqa ni sere qo o Mosese mai na kena itekitekivu me yacova na kena itinitini,+ nira vakarorogo tu na ivavakoso taucoko ni Isireli:
fij_Latn